Miltä maailma näyttää meidän lastenlastemme aikana
Eräs englantilaisen aikakauslehden toimittaja on joukolta tiedemiehiä kysynyt heidän mielipidettään siitä, miltä maailma sadan vuoden kuluttua näyttäisi. Joukon vastauksia onkin hän kysymyksiinsä saanut ja ne näyttävät että maailmassa tapahtuu nyt alkaneella vuosisadalla suuria muutoksia.

Tässä muutamia näistä ennustuksista:

Amerikan väkiluku on noussut 500 miljoonaan. Amerikkalaiset ovat parannetun terveydenhoidon vaikutuksesta tulleet keskimäärin 2 tuumaa pitemmiksi ja keski-ikä kohonnut 35 vuodesta 50 vuoteen.

Suurin osa maapallon asukkaista puhuu englanninkieltä; toisessa sijassa on venäjänkieli.

Tulevaisuuden rakennukset ovat ilman savupiippua, huoneet lämmitetään lämpöjohdoilla keskuslaitoksista. Kierretään vaan lämmin ilmahanaa, kuten nykyään vesijohto- tai kaasuhanaa.

Valmiiksi keitettyä ruokaa saadaan suurista ruuanlaittolaitoksista, kuten nykyään leipää leipurista. Ruokatehtaat ostavat ruoka-aineita suurissa joukoissa ja sähköllä tulee ruuan valmistus niin halvaksi, että ruoka tällä lailla tulee paljon halvemmaksi kuin kodissa valmistettu. Nauttijoille kuletetaan ruoka ilmaputkissa tai automobiili vaunuissa; käytetyt lautaset ja ruoka-astiat puhdistetaan ja kuivataan sitte suurissa pesu- ja kuivauskoneissa. Omaa kyökkiä pidetään silloin suurena ylellisyytenä.

Hiiliä ei enää käytetä keittämiseen ja lämmitykseen. Hiilivarat ovatkin silloin melkein loppuun kulutetut. Mikä hiilistä jälellä on, se on äärettömän kallista. Sähkö, jota valmistetaan vesivoimalla, tulee monin verroin halvemmaksi. Jokaiseen koskeen, jossa on hiukankaan putousta, asetetaan turpiineja, dynamokoneita ja muita laitoksia, jotka kehittävät sähköä. Rannikkoa pitkin rakennetaan suuria vesisäiliöitä, jotka täyttyvät nousuveden aikana. Näistä juokseva vesi käyttää sitte pyöriviä vesipyörälaitoksia, jotka taasen käyttävät mitä erilaisempia laitoksia.

Rautatienjuna kulkee 200 kilometriä tunnissa. New-Yorkista San Franciskoon päästään 24 tunnissa, vaikka matka on 4,800 kilometriä. Veturit ovat sikaarin muotoisia, jotta ilman vastustus olisi niin pieni kuin suinkin.

Hevosten sijasta käytetään automobiileja. Ei ainoastaan henkilö- vaan myöskin tavaraliikenne hoidetaan automobiileilla. Auraa, samoin kuin ruumisvaunuakin, vetää moottori.

Suuria valtamerillä kulkevia höyrylaivoja kulettaa sähköpotkuri, joka vaikuttaa sekä vedessä että ilmassa. Laiva lepää jonkinlaisilla liikkuvilla jalaksilla, joten kitka vettä vastaan tulee mitä pienimmäksi. Matka Englannista Amerikkaan kestää ainoastaan 2 päivää.

Ilmalaivat näyttelevät suurta osaa tulevaisuuden sodassa. Ne ovat kamaloita hävityskoneita. Itsensä muodostamiin savupilviin kääriytyneenä, joka tekee ne aivan näkymättömiksi parhaimmallekin kaukoputkelle, lähettävät ne alas pommi- ja kranaattisateen vähintäkään pahaa aavistamattoman vihollisen kaupunkeihin, leiriin ja laivastoihin.

Edes jossakin määrin itseään suojellakseen noita hävityskoneita ja näkymättömän vihollisen tuottamia tuhoja vastaan, on valtojen turvauduttava rakentamalla torneja, jotka voivat vastustaa pommeja. Nämä ovat sekä päältä että sivuilta varustetut paksuilla teräspanssareilla. Samantapaisia mutta pienempiä torneja, joita pyörillä kulettaa voimakas moottori, kulkee nopeasti paikasta toiseen ja tekevät nämä tornit saman vaikutuksen kuin ankara ratsuväenhyökkäys!

Suurilla automobiili-auroilla kynnetään sotajoukkojen turvaksi syviä juoksuhautoja. Meren pinnan alapuolella taistellaan suuria meritappeluja ja hävitetään kokonaisia laivastoja. Ilmapallot ja lentokoneet kulettavat pitkillä matkoilla työskenteleviä kaukoputkia ja valokuvauskoneita, joilla saadaan tarkkoja tietoja vihollisen asemasta 150 kilom. alalla. Telefooneja on koko maapallolla ympäriinsä. Sähkösanomakoneet ja telefoonit ovat luonnollisestikin ilman johtoja. Aviomies, joka matkustaa Atlantilla, saattaa keskustella vaimonsa kanssa tämän ollessa huoneessaan Chicagossa. Kiinaan voidaan silloin telefoneerata yhtä helposti kuin nykyään New-Yorkista Brooklyniin, joiden välillä on noin kilomeetri matkaa.

Valokuvia voidaan sähkön avulla lähettää minne saakka tahansa. Jos silloin suuri taistelu sattuu tapahtumaan Kiinassa, niin saadaan taistelusta muutaman tunnin kuluttua silmänräpäysvalokuva koko maailman sanomalehtiin. Samoin saa yleisö suurten teaatterien esiripuilla nähdä eläviä valokuvia tapahtumista, jotka kiinnittävät maailman huomiota, olkootpa tapahtumat sitte kuninkaiden kruunauksia Euroopassa tai villien sotaisia mielenosoituksia Afrikassa.

Jättiläistelefooneilla saatetaan ääni kuulumaan samalla kertaa kuin tapahtumakin nähdään, olkoonpa ääni sitte konserttilaulajan laulua tai jättiläiskanuunain jyrinää.

Petoja tavataan silloin ainoastaan eläintarhoissa: hevosia ei käytetä käytännöllisiin tarkoituksiin. ”Sarvikarja”-nimityksen tilalle astuu ”karja”, koska nautojen sarvet siksi katoavat ja ne tulevat kaikki ”nuijapäiksi”. Tämän aiheuttaa se seikka, että karjaa kasvatetaan sen periaatteen mukaan, joka kokee saada ruumiin koko tuotannon kasvattamaan lihaa, maitoa ja villoja.

Vihanneksia kasvatetaan sähköllä ja kasvavat ne tavattoman suuriksi.

Lähde: Työmies 24.1.1901.

Anonyymi
Työmies
Futurologia
1901